Selvtest anusprøve

Med en selvtest fra anus (endetarmsåpningen) kan vi teste deg for klamydia, mykoplasma og gonoré. Du får utlevert et prøvesett med en prøvepinne (med et rødt merke midt på pinnen) og et prøverør med rosa kork (som inneholder litt væske). Prøven tar du alene i ro og fred på toalettet, og prøven putter du i en hvit postkasse som henger på veggen, rett utenfor toalettet.

Slik tar du selvtest fra anus:

1. Først fester du en etikett med ditt navn og fødselsnummer på prøverøret. Du vil enten få en ferdig utfylt etikett, eller så fyller du inn dette selv.

2. Prøvepinnen er litt tørr, og vi anbefaler at du dypper pinnen i røret, slik at tuppen av prøvepinnen blir fuktet. Dette vil gjøre at prøven ikke blir smertefull å ta. Det er viktig at du ikke heller ut væsken fra prøveglasset.

3. Før prøvepinnen 1 cm innenfor endetarmsåpningen, og rull pinnen litt rundt. Deretter fører du pinnen ut igjen.

4. Putt prøvepinnen i prøveglasset med etikett og knekk pinnen ved det røde merket. Røret inneholder litt væske. Igjen: det er viktig at du ikke heller ut væsken fra prøveglasset.

5. Skru korken godt igjen og putt prøveglasset med etikett i den hvite postkassen som henger på veggen rett utenfor toalettene.